CELEX: 62021TN0077
Language: el
Date: 2021-02-04 00:00:00
Title: Υπόθεση T-77/21: Προσφυγή-αγωγή της 4ης Φεβρουαρίου 2021 — QC κατά Επιτροπής

19.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/44
            
         
      Προσφυγή-αγωγή της 4ης Φεβρουαρίου 2021 — QC κατά Επιτροπής
      (Υπόθεση T-77/21)
      (2021/C 138/60)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: QC (εκπρόσωπος: F. Moyse, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει τη σιωπηρή απορριπτική απόφαση της 8ης Νοεμβρίου 2020·
               
            
                  —
               
               
                  να διατάξει νέο υπολογισμό των συνταξιοδοτικών δικαιωμάτων του [QC] με ισχύ από 1ης Μαΐου 2020, βάσει του συνόλου των πραγματικών του εισφορών στο ισπανικό σύστημα κοινωνικής ασφάλισης·
               
            
                  —
               
               
                  να καταβάλει στον προσφεύγοντα το ποσό που αντιστοιχεί στη διαφορά μεταξύ του εκ νέου υπολογισθέντος ποσού της σύνταξής του και του ποσου που του καταβλήθηκε στην πραγματικότητα, για το χρονικό διάστημα μεταξύ της 1ης Μαΐου 2020 και της ημερομηνίας του ως άνω νέου υπολογισμού των συνταξιοδοτικών δικαιωμάτων, συν τους νόμιμους τόκους, οι οποίοι πρέπει να υπολογιστούν από την εκταμίευση του εν λόγω ποσού, επικουρικώς, από την ημερομηνία υποβολής της ένστασης και επικουρικότερον από την ημερομηνία άσκησης της παρούσας προσφυγής, με την επιφύλαξη αύξησης του ποσού αυτού για τους μήνες μετά τον Ιανουάριο του 2021, μέχρι την ακύρωση της προσβαλλόμενης σιωπηρής απορριπτικής απόφασης·
               
            
                  —
               
               
                  να καταβάλει στον προσφεύγοντα το ποσό των 25 000 ευρώ (είκοσι πέντε χιλιάδων ευρώ) προς αποκατάσταση της υλικής ζημίας·
               
            
                  —
               
               
                  να καταβάλει στον προσφεύγοντα το ποσό των 50 000 ευρώ (πενήντα χιλιάδων ευρώ) προς ικανοποίηση της ηθικής βλάβης·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση των άρθρων 45 και 48 ΣΛΕΕ, τα οποία κατοχυρώνουν την ελεύθερη κυκλοφορία των εργαζομένων και την προστασία των κοινωνικών δικαιωμάτων στο πλαίσιο της ελεύθερης κυκλοφορίας των εργαζομένων, και, ειδικότερα, παραβίαση της προστασίας των κοινωνικών δικαιωμάτων πολίτη της Ευρωπαϊκής Ένωσης, ο οποίος εργάστηκε για διεθνή οργανισμό ασκώντας συγχρόνως το δικαίωμά του στην ελεύθερη κυκλοφορία εντός της Ευρωπαϊκής Ένωσης. Κατά τον προσφεύγοντα, η παραβίαση αυτή αποτυπώνεται και στην παράβαση άλλων κανόνων του δικαίου της Ευρωπαϊκής Ένωσης, μεταξύ των οποίων:
                  
                              —
                           
                           
                              του κανονισμού (ΕΟΚ) 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας (ΕΕ ειδ. έκδ. 05/001, σ. 73)·
                           
                        
                              —
                           
                           
                              του άρθρου 7 και του παραρτήματος 11, παράγραφος 2, του παραρτήματος VIII του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, και
                           
                        
                              —
                           
                           
                              του άρθρου 6 του κανονισμού (ΕΚ) 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (ΕΕ 2004, L 166, σ. 1).
                           
                        
            
                  2.
               
               
                  Ο δεύτερος λόγος αφορά το αίτημα του προσφεύγοντος προς αποκατάσταση της υλικής ζημίας και ικανοποίηση της ηθικής βλάβης που ο ίδιος ισχυρίζεται ότι υπέστη λόγω μη αναγνώρισης των συνταξιοδοτικών του δικαιωμάτων.